**ИЗВЕШТАЈ СА СУПЕРВИЗИЈСКОГ САСТАНКА**

**Време одржавања:** 15.10.2019.

**Место одржавања:** Нови Пазар

**Учесници:** супервизори и водитељи случаја из центара за социјални рад Нови Пазар, Нова Варош, Пријепоље, Зубин Поток, Косовска Митровица, Лепосавић, Србица, Вучитрн (укупно 15 учесника).

**Приказ случаја**

Породицу чине мајка и пунолетни син. На евиденцији су центра за социјални рад, као корисници НСП. Мајка, у више наврата, пријављује сина за за насиље у породици. Прве кривичне пријаве тужилац одбацује, јер „починилац није признао извршење кривичног дела, а мајка није желела да сведочи против сина“.

Нови сукоби на релацији мајка-син доводе до изрицања хитне мере: забрана контактирања жртве и удаљење из стана. Како је мера прекршена, замењена је казном затвора.

По изласку из затвора, син је покушао да започне самостални живот, али се убрзо и вратио у стан мајке, након што је она после покушаја суицида отпуштена са болничког лечења. Сада син брине о мајци, надгледа узимање терапије и обоје изјављују да су сада добро.

**Супервизијско питање :**

Шта да ради водитељ случаја када се и једна и друга страна (мајка и син/жртва и починилац насиља) изјашњавају да је све у реду у породици и да им помоћ центра за социјални рад више није потребна?

**Опис поступања центра у наведеном случају**

 Током супервизиског процеса, кроз групни рад на супервизијском питању, дошло се до још значајних података о стању менталног здравља мајке, које је сада под контролом лекара и уз подршку сина у лечењу. Према подацима добијеним из окружења, суседи и пријатељи породице виде сина као доброг и вредног момка, који међутим испољава агресивно понашање само према мајци. Са ЦСР је сарађивао адекватно и прихватао сугестије. Развио је однос поверења са водитељем случаја и у саветодавном раду изнео податке о историји односа са мајком. Показало се да мајци замера, јер верује да га није заштитила од насиља које је на раном узрасту доживео од стране мајчиног партнера.

Мајка је покушала суицид у периоду када је син покушао да се осамостали, јер није могла да поднесе да је син „напушта“.

Након саветодавне подршке из ЦСР, син је изразио кајање због свог неадекватног понашања према мајци. Навео је да се смирио и да је освестио да воли своју мајку и да жели да јој помогне.

*Образложење стручних поступака које је Центар предузео или требао да предузме на основу приказаних чињеница у приказу случаја:*

* Поступање у односу на изнети проблем се везује за примену Закона о спречавању насиља у породици, Посебног протокола о заштити од насиља у породици и партнерским односима и Правилника о организацији, нормативима и стандардима стручног рада у центрима за социјални рад.
* У овом случају, центар је најпре извршио обавезе око пријема пријаве насиља и провере прихватљивости пријаве. Такође, центар је дефинисао кориснике, односно жртву насиља у овој породици. Проценом су утврђене потребе корисника и посебно потреба за безбедношћу, а затим примењене и одговарајуће мере и услуге.
* Препознати су и ризици по безбедност, што у овом случају подразумева ризик од могућег понављања насиља, затим ризик од погоршања менталног здравља жртве и др.
* Током рада на случају, делимично су се истраживале снаге, како личне, тако и породичне и у заједници, односно ресурси на које је могуће рачунати у даљим активностима заштите корисника (нпр. психијатар који би могао да се укључи као сарадник, отац починиоца и др.).

*Предлози групе супервизора за поступање ЦСР*

* + Ванредан преглед-поновна процене тешкоћа, снага и могућности, уз укључивање чланова породице, ради дефинисања приоритета у поступању, мотивисања породице на промене и планирања интервенција.
	+ Донети нови план услуга, са посебним акцентом на сигурност.
	+ Планом дефинисати активности из надлежности органа старатељства, уз обавезу активног учешћа жртве, чланова породице и сарадника из заједнице и јасно дефинисање обавеза свих учесника у процесу планирања.
	+ Временски ограничити план, предвидети евалуацију.
	+ Након евалуације, размотрити могућности за затварањем рада на случају

**Закључак**

Супервизори истичу значај процене, њене опсежности и потпуности, а код насиља процену динамике породичних односа и актуелних дешавања у породици. Такође, препознају значај јасног разграничавања одговорности и потпуног информисања чланова породице о свему што следи у даљем поступању и о њиховим обавезама и одговорностима.

Препознаје се значај употребе плана услуга у овом раду, пре свега као интервенција у односу на промену у породичном функционисању, али и као инструмент у постављању граница и улога и одговорности свих актера у раду на проблему.

Током рада на супервизијском састанку, сви чланови групе су били активни, посвећени и креативни у промишљању о проналажења одговора на супервизијско питање. Група је још једном потврдила потребу размене искустава са осталим колегама као и добити од аргументованог доношења одлуке.